เว้นภาษีให้ผู้ปฏิบัติงานในชายแดนใต้
สรรพากรยกเว้นภาษีเงินได้ให้แก่เจ้าหน้าที่ผู้ปฏิบัติงานในจังหวัดชายแดนภาคใต้
29 มี.ค. 2556

สรรพากรยกเว้นภาษีเงินได้ให้แก่เจ้าหน้าที่ผู้ปฏิบัติงานในจังหวัดชายแดนภาคใต้
นางจิตรมณี สุวรรณพูล ที่ปรึกษาด้านพัฒนาฐานภาษี ในฐานะโฆษกกรมสรรพากร กล่าวว่า กรมสรรพากรได้ออกมาตรการภาษีเพื่อช่วยเหลือเจ้าหน้าที่ผู้ปฏิบัติงานในจังหวัดชายแดนภาคใต้ ซึ่งประกอบด้วย จังหวัดนราธิวาส ปัตตานี ยะลา สตูล และพื้นที่อำเภอเทพา อำเภอสะบ้าย้อย อำเภอนาทวี อำเภอจะนะ ในจังหวัดสงขลา โดยจะได้รับสิทธิยกเว้นภาษีเงินได้สำหรับค่าตอบแทนพิเศษที่ได้รับ ตามระเบียบสำนักนายกรัฐมนตรี ว่าด้วยการบำเหน็จความชอบสำหรับเจ้าหน้าที่ผู้ปฏิบัติงานในจังหวัดชายแดนภาคใต้ พ.ศ. 2550 ทั้งนี้ สำหรับเงินได้พึงประเมินที่ได้รับตั้งแต่วันที่ 1 มกราคม พ.ศ. 2555 เป็นต้นไป
"การยกเว้นภาษีเงินได้ที่เป็นค่าตอบแทนพิเศษสำหรับเจ้าหน้าที่ผู้ปฏิบัติงาน ในจังหวัดชายแดนภาคใต้ เพื่อเป็นการสร้างขวัญและกำลังใจ ให้แก่เจ้าหน้าที่ที่ต้องปฏิบัติงานในพื้นที่เสี่ยงภัยในภาวะที่ไม่ปกติ ซึ่งมีผลบังคับใช้ตั้งแต่วันที่ 1 มกราคม พ.ศ. 2555 แล้ว" นางจิตรมณี กล่าว 
ทั้งนี้ หากผู้เสียภาษีมีข้อสงสัย สามารถติดต่อสอบถามเพิ่มเติมเกี่ยวกับรายละเอียดการยื่นแบบฯ ได้ที่สำนักงานสรรพากรทุกแห่งทั่วประเทศ หรือศูนย์บริการข้อมูลสรรพากร RD Call Center โทร. 1161